Internazionalitari 05 2008
Ai 18 di Març, pôc lontan di Mosche, si son dâts dongje i presidents de Federazion russe, Dimitri Medvedev, de Moldove, Vladimir Voronin, e de Transnistrie, Igor Smirnov. Al centri dal incuintri al jere propit l’avignî di chest ultin paîs che, cul sfantâsi de Union Sovietiche, nol veve acetât di jessi part de Moldove e, daspò di un conflit che al veve fat un miâr di muarts, al veve proclamât la sô indipendence. In dì di vuê, la Transnistrie e je, intai fats, un teritori indipendent, ancje se nol gjolt dal ricognossiment uficiâl di nissun stât. A garantî chest status e je la presince di une fuarce di interposizion russe. Cumò, daspò de azion militâr metude in cjamp par Abkhazie e Ossezie meridionâl, la aministrazion russe e vûl dimostrâ di jessi in stât di risolvi i conflits internazionâi ancje par vie diplomatiche. L’incuintri tra i trê presidents al à produsût dome un document là che dutis lis parts si impegnin a lâ indenant cui sfuarçs par cjatâ un acuardi sul destin de Transnistrie. Dut câs, alc si à mot, viodût che si trate dal secont incuintri diret in vot agns jenfri Voronin e Smirnov. Lis tratativis a varessin cumò di lâ indenant ancje cu la partecipazion di rapresentants de Ucraine e de OSCE e cu la presince, tant che osservatôrs, di delegâts de UE e dai Stâts Unîts. Se si cjatarà un acuardi tra lis parts, il cuarp militâr rus che si cjate inte regjon al podarès lassâ il puest a di une fuarce internazionâl vuidade de OSCE. Il president de Moldove, Voronin, nol è tornât a cjase mans scjassant. Il president rus i à prometût 50 mil toneladis di nafte di dâ fûr tant che jutori umanitari ai contadins dal so paîs, un dai plui puars de Europe.
Font: RFE, 18/03/09; Món Divers, 19/03/09
ita_Latn fur_Latn cat_Latn